Source: http://www.egerszeginfo.hu/news/2471/56/Indulatkezelesre-is-koetelezte-a-birosag-a-fiatalkorut/
Timestamp: 2017-05-24 00:24:17
Document Index: 11271921

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Indulatkezelésre is kötelezte a bíróság a fiatalkorút | Egerszeginfo.hu Hírek
Indulatkezelésre is kötelezte a bíróság a fiatalkorút
A Zalaegerszegi Törvényszék ítéletében a felfüggesztett szabadságvesztés büntetés kiszabása mellett azt is előírta egy fiatalkorú vádlottnak, hogy vegyen részt indulatkezelési eljáráson, valamint, hogy nyilvános helyen nem fogyaszthat szeszes italt.
A fiatalkorú fiúnak testi sértés bűntettének kísérlete, garázdaság vétsége - 2015 tavaszán a vádlott többször is megütött egy férfi, illetőleg több társával verekedett és garázda módon viselkedett egy zalaegerszegi bölcsőde előtt - és emberölés bűntettének kísérlete miatt kellett bíróság elé állnia. A legsúlyosabb vád egy 2015. június 27-én történt késeléshez kapcsolódott. A vádlott és a sértett között feszült volt a viszony, közöttük korábban tettlegességre is sor került. A fenti napon a sértett Kemendolláron egy italboltban tartózkodott, ahonnan 22 óra körül indult haza. A vádlott - aki ugyancsak fogyasztott alkoholt a nap folyamán - követni kezdte, majd amikor a sportpálya mellett utolérte, minden előzmény nélkül nagy erővel megrúgta. A rúgás következtében a sértett elesett, a vádlott ezután többször megütötte, majd egy 8 cm pengehosszúságú késsel 4 alkalommal megszúrta, 1,5-4 cm nagyságú sebeket ejtve ezzel a sértetten. A sértett a bántalmazás során megpróbált mozdulatlan és szótlan maradni, amit látva a vádlott felhagyott a tettlegességgel, s elhagyta a helyszínt. A vérző sértett ezt követően visszatért az italboltba, ahonnan mentőt hívtak neki.
A vádlott beismerte a tettét, a bíróság előtt őszinte megbánást tanúsított, s bocsánatot kért a sértettről, aki ezt el is fogadta. (Mindezeket enyhítő körülményként értékelte a bíróság a büntetés kiszabásánál.)
A Zalaegerszegi Törvényszék 2016. május 18-án bűnösnek mondta a fiatalkorú vádlottat emberölés bűntettének kísérletében, testi sértés bűntettének kísérletében, társtettesként elkövetett garázdaság vétségében és társtettesként elkövetett testi sértés vétségében: ezért halmazati büntetésül 2 év fiatalkorúak börtönében letöltendő szabadságvesztésre ítélte, aminek végrehajtását 4 évi próbaidőre felfüggesztette. A vádlott a próbaidő alatt pártfogó felügyeletre alatt áll. A bíróság külön magatartási szabályként előírta a fiatalkorúnak, hogy nyilvános helyen nem fogyaszthat szeszes italt, köteles részt venni indulatkezelési eljáráson és hogy tanulmányai folytatásának hiányában létesítsen munkaviszonyt vagy vegye fel a kapcsolatot az állami foglalkoztatási szervvel, illetőleg a helyi önkormányzatnál közfoglalkoztatásra jelentkezzen. A bíróság úgy ítélte meg, hogy a fiatalkorúra kiszabott ítélet eléri a büntetési célt, s vádlott az ítélettel még egy lehetőséget kap, hogy bizonyíthassa: be tud illeszkedni a társadalomba.